Þingræður haldnar á Alþingi Íslendinga



Herra forseti. Ég mun mæla hér fyrir tveimur málum, á þskj. 103 og 104, frv. til laga um breyt. á lögum um Stofnlánadeild verslunarfyrirtækja og frv. til laga um breyt. á lögum um Stofnlánadeild samvinnufélaga. Ég vil - með leyfi hæstv. forseta - mæta fyrir þessum frv. báðum í einu. Þau eru ákaflega svipuð. Ég gerði það í Nd. og ég vona að það geti gengið eins hér í hv. Ed.  Stofnlánadeild verslunarfyrirtækja starfar sem sjálfstæð deild við bankann undir stjórn bankaráðs og er hlutverk hennar að styðja að verslun landsmanna með hagkvæmum stofnlánum. Veitir stjórn deildarinnar slík lán til öflunar búnaðar og áhalda fyrir verslunarfyrirtæki, byggingar verslunar- og skrifstofuhúsnæðis og meiri háttar endurbóta á slíku húsnæði. Enn fremur getur stjórnin, ef sérstakar ástæður mæla með, heimilað að þessum aðilum séu veitt stofnlán til kaupa á verslunar- og skrifstofuhúsnæði. 7. gr. laganna kveður á um að lánstími megi eigi vera lengri en 12 ár. Hámarkslánstími þessi var ákveðinn árið 1972 og var þá í samræmi við það sem þótti hagkvæmt og eðlilegt á þeim tíma. Miðað við þær breytingar, sem orðið hafa almennt á lánskjörum á síðustu misserum með tilkomu fullrar verðtryggingar á lánum, þykir eðlilegt að leggja til að lánstími sé lengdur, m. a. til þess að létta greiðslubyrði lántaka. Af ofangreindum ástæðum er lagt til að hámarkslánstími verði miðaður við 25 ár. Ég vil leyfa mér að leggja til að frv. verði að lokinni þessari umr. vísað til hv. fjh.- og viðskn. Hitt frv., sem er hliðstætt þessu, frv. til laga um breyt. á lögum um Stofnlánadeild samvinnufélaga, fjallar um það að lánstími megi eigi vera lengri en 25 ár og lánin skuli endurgreidd með jöfnum afborgunum. Þetta frv. er lagt fram að ósk bankaráðs Samvinnubanka Íslands hf., samhliða því frv. sem ég var að mæla fyrir um Stofnlánadeild verslunarfyrirtækja. Stofnlánadeild samvinnufélaga starfar sem sjálfstæð deild við Samvinnubankann undir stjórn bankaráðs og er hlutverk hennar að styðja verslunarrekstur samvinnufélaga með hagkvæmum stofnlánum. Veitir stjórn deildarinnar slík lán til byggingar verslunar- og skrifstofuhúsnæðis samvinnufélaga og fyrirtækja innan þeirra vébanda, sem verslun stunda, svo og til meiri háttar endurbóta á slíku húsnæði. Enn fremur getur stjórnin, ef sérstakar ástæður mæla með, heimilað að þessum aðilum séu veitt stofnlán til kaupa á verslunar- og skrifstofuhúsnæði. 7. gr. laganna kveður á um að lánstími megi eigi vera lengri en 12 ár. Hámarkslánstími þessi var ákveðinn árið 1972, á sama tíma og lánstími hjá Stofnlánadeild verslunarfyrirtækja, og var þá í samræmi við það sem þótti hagkvæmt á þeim tíma. Miðað við þær breytingar, sem orðið hafa almennt á lánskjörum á síðustu misserum vegna fullrar verðtryggingar á lánum, þykir eðlilegt að lánstími sé lengdur, m. a. til þess að létta greiðslubyrði lántaka. Af ofangreindum ástæðum er lagt til að hámarkslánstími verði miðaður við 25 ár. Ég mun svo leyfa mér, þegar tímabært er, að leggja til að þessu frv. verði einnig vísað til hv. fjh.- og viðskn.



Út af því, sem kom fram í réttmætri athugasemd frá hv. 4. þm. Vestf., vil ég taka fram að það hefur ekki verið vani í þessari hv. deild að menn mæltu hér fyrir mörgum frv. samtímis. 



Herra forseti. Ég hygg að sú athugasemd sé rétt, að það sé ekki heimilt að mæla fyrir tveimur málum í einu. Ég lít þess vegna svo á að framsöguræða hæstv. ráðh. hafi einungis verið um fyrra málið en ekki hið síðara. En ég geri enga athugasemd við það að engin framsaga sé flutt fyrir því síðara og mun styðja að framgangi þess.



Herra forseti. Ég leyfi mér í sambandi við þetta frv. um Stofnlánadeild samvinnufélaga að vísa til þeirra ræðu sem ég flutti við umr. um frv. til l. um breyt. á lögum um Stofnlánasjóð verslunarfyrirtækja. Hef ég ekki neinu við þá ræðu að bæta, en legg til að frv. verði vísað til hv. fjh.- og viðskn.



Herra forseti. Það frv., sem hér er lagt fram, fjallar um sjúkratryggingagjald og framlengingu þess frá því sem það er nú á árinu 1981. Í frv. er gert ráð fyrir að á árinu 1982 skuli skattstjórar leggja á sjúkratryggingagjald sem sé þannig, að af gjaldstofni sem er 101 250 kr. og þar fyrir ofan greiðist 2%, en ekkert af því sem þar er fyrir neðan í tekjum á árinu 1981. Álagt gjald á árinu 1981 nemur 33.8 millj. kr. og er áætlað að af þeirri fjárhæð innheimtist 32 millj. kr. Talið er að álagning sjúkratryggingagjalds á árinu 1982 nemi með þeim hætti, sem hér er gerð till. um, 49.5 millj. kr. og er það venjulegur framreikningur miðað við aðrar skattaforsendur sem fjárlagafrv. ársins 1982 hvílir á. Þær breytingar voru gerðar á sjúkratryggingagjaldi á fyrri hluta þessa árs, að það var fellt niður af lægri tekjum. Að mati Þjóðhagsstofnunar og Reiknistofu háskólans, sem hafa skoðað það mál lítillega fyrir mig, hefur sú ákvörðun, sem tekin var snemma á þessu ári, það í för með sér, að sjúkratryggingagjald á árinu 1982 verður 130–140 millj. kr. lægra en ella hefði verið. Hér er um að ræða framlengingu á skatti og frv. lagt fram til þess að unnt verði að taka mið af því við afgreiðslu fjárlaga. Ég hygg að það hafi yfirleitt verið svo, a. m. k. þau ár sem ég man eftir, að sams konar frv. hafi ekki orðið að lögum fyrr en eftir áramót þó að þau hafi verið sýnd fyrir áramót. Ég legg til, herra forseti, að frv. verði að lokinni þessari umr. vísað til 2. umr. og hv. fjh.- og viðskn., þar sem hér er um að ræða skatt. Það er í samræmi við þá afstöðu sem hv. þingdeildir tóku á s. l. ári að minni till., að þetta fari ekki til heilbr.- og trn., heldur til fjh.- og viðskn. þingsins.



Herra forseti. Iðnn. þessarar hv. deildar hefur haft til umfjöllunar frv. til l. um breyt. á lögum nr. 83/1974, um verðjöfnunargjald af raforku, ásamt síðari breytingum. Hæstv. iðnrh. mælti að sjálfsögðu fyrir þessu frv. og ég sé ekki ástæðu til að gera frekari grein fyrir því. Það setti e. t. v. öðruvísi svip á umfjöllun iðnn. um þetta mál en verið hefur að við fengum engar heimsóknir norðan úr landi í þetta sinn. En eins og kunnugt er er gert ráð fyrir í frv. að iðnrh. sé heimilt að endurgreiða Rafveitu Siglufjarðar verðjöfnunargjald sem innheimt verður á árinu 1982. Að sjálfsögðu hörmuðum við það mjög að fá ekki neinar slíkar gleðiheimsóknir rétt fyrir jólin, menn eru orðnir svo vanir því, en við þökkum fyrir kveðjur. Það er þó skemmtilegra að tala auglitis við menn. Iðnn. mælir með samþykkt þessa frv. eins og það var lagt fram. Að vísu hefur það komið fram hér í umr., enda þótt það væri ekki tekið til ítarlegrar umfjöllunar í iðnn., að fjárhagsstaða Rafmagnsveitna ríkisins er alls ekki of góð, því miður, en ég fer ekki út í að ræða þau mál hér nú. Undir þetta nál. skrifar Kjartan Jóhannsson með fyrirvara.



Herra forseti. Ég hef fallist á að mæla með þessu frv. þó með nokkrum semingi sé, vegna þess að það form, sem hér um ræðir til verðjöfnunar á raforku, er áreiðanlega að ýmsu leyti meingallað. Jafnframt vil ég vekja athygli á því, að talað hefur verið um og í framkvæmd verið að jafna þann aðstöðumun rafveitna, sem hér um ræðir, með því að líta til þess, hversu stór hluti framkvæmda á hverjum tíma væri af félagslegum toga, og greiða það þá niður þegar í stofnkostnaði. Það hafa ekki séð dagsins ljós af hálfu ríkisstj. heilsteyptar tillögur um endurskoðun af þessu tagi enda þótt óskir hafi komið fram um það hér á hv. Alþingi. Ég leyfi mér að mæla með þessu frv. í trausti þess, að slík endurskoðun á því, með hvaða hætti þetta aðstöðujöfnunarkerfi geti verið betra en það er núna, fari fram á árinu, svo að um skýrar og skilmerkilegar linur verði að ræða þegar þetta mál kemur næst til afgreiðslu.



Herra forseti. Það frv. til l. um breyt. á lögum nr. 5 13. febr. 1976, um útflutningsgjald af sjávarafurðum, með síðari breytingum, var lagt fram og afgreitt með nokkrum breytingum frá Nd. og liggur nú hér fyrir á þskj. 158. Með þessu frv. voru lagðar fram ítarlegar athugasemdir og mjög ítarleg grg. Leyfi ég mér að vitna til þeirrar grg. því að þar er að finna mjög glöggar skýringar á ákvæðum frv. og rakin nokkuð saga þessara mála. Frv. gerir ráð fyrir að sjútvrh. verði heimilt að ákveða að áður en gjald er lagt á saltsíld samkv. 2. gr. skuli draga frá fob-verði samanlagt verð umbúða og sérstakra hjálparefna. Á sama hátt er ráðh. heimilt að ákveða að gjald samkv. 2. gr. skuli ekki innheimt af ediksöltuðum síldarflökum og öðrum síldarflökum sem verkuð eru á svipaðan hátt. Við lögin bætist svo nýtt ákvæði er orðist svo: „Ákvæði til bráðabirgða: Þrátt fyrir ákvæði 2. gr. skal útflutningsgjald af loðnumjöli og loðnulýsi framleiddu á tímabilinu 1. okt. til 31. des. 1981 nema 3.575% af fob-verðmæti útflutnings. Tekjur af gjaldinu skiptast sem hér segir: 1. Til Aflatryggingasjóðs, áhafnadeildar 32.3% 2. Til Tryggingasjóðs fiskiskipa og til úreldingarstyrkja: a) Til greiðslu á hluta af vátryggingarkostnaði fiskiskipa samkv. reglum sem sjútvrn. setur 30.8%. b) Til aldurslagatryggingar til úthlutunar samkv. reglum, sem sjútvrn. setur, 4.6%. 3. Til Fiskveiðasjóðs Íslands og Fiskimálasjóðs: a) Til Fiskveiðasjóðs 27.7%. b) Til Fiskimálasjóðs 1.2%. 4. Til sjávarrannsókna og Framleiðslueftirlits sjávarafurða samkv. reglum, sem sjútvrn. setur, 1.6%. 5. Til Landssambands ísl. útvegsmanna 0.9%. 6. Til samtaka sjómanna 0.9%. Sjútvrh. er heimilt að ákveða að ekki skuli innheimt gjald samkv. 2. gr. af skreið sem unnin er úr kolmunna, sem veiddur er á árunum 1981–1982, og að endurgreiða það gjald, sem þegar kann að hafa verið greitt af afurðum unnum úr kolmunna sem veiddur var á árinu 1981.“ Lög þessi öðlast þegar gildi, sbr. 3. gr. frv., en þegar þau hafa hlotið staðfestingu skal fella meginmál þeirra inn í lög nr. 5 13. febr. 1976, um útflutningsgjald, með síðari breytingum, og gefa þau út svo breytt. Ég mæli fyrir þessu frv. fyrir hönd sjútvrh., sem er fjarstaddur, og leyfi mér að leggja til að frv. verði að lokinni þessari umr. vísað til hv. sjútvn.



Herra forseti. Í fjarveru hæstv. fjmrh. leyfi ég mér að mæla hér fyrir frv. til l. um breyt. á lögum um sérstakt tímabundið vörugjald með áorðnum breytingum, eins og það heitir. Hér er sem sagt um að ræða löggjöf sem á rætur nokkur ár aftur í tímann og hefur verið framlengd á ári hverju. Það er gert ráð fyrir þessum skatti í fjárlagafrv. ársins 1982, og í athugasemdum við fjárlagafrv. kemur fram að gert er ráð fyrir að sérstaki vörugjald skili ríkissjóði í tekjur um 519 millj, kr. Til samanburðar má geta þess, að samkv. fjárlögum fyrir árið 1981 var gert ráð fyrir að tekjur af sérstöku vörugjaldi yrðu 368 millj. kr., en í endurskoðaðri tekjuáætlun ríkissjóðs fyrir árið 1981 er gert ráð fyrir að hið sérstaka tímabundna vörugjald skili 383 millj. kr. Herra forseti. Ég tel ekki ástæðu til að fjölyrða ítarlega um þetta mál, enda er það nokkuð kunnugt hér í þingsölum. Ég legg til að því verði að lokinni þessari umr. vísað til 2. umr. og hv. fjh.- og viðskn.



Herra forseti. Síðasta mál á dagskrá var stjórnarfrumvarp, sem - maður getur sagt - sá ráðh., sem ekki átti að mæla fyrir frv., mælti fyrir. Það kom til af því, að hæstv. sjútvrh. dvelst erlendis eins og upplýst hefur verið. Ég vildi ekki verða þess valdandi að tefja það mál, þótt óeðlilegt sé að viðkomandi ráðh. mæli ekki fyrir sínum frv. Þess vegna greiddi ég fyrir því að það mál færi til nefndar og að 1. umr. lyki. Nú leyfi ég mér að spyrjast fyrir um það, hvar hæstv. fjmrh. muni vera niður kominn, hvers vegna hann mælir ekki fyrir því frv., sem honum ber að mæla fyrir, og hvort forseti getur upplýst hvar hæstv. fjmrh. muni vera niður kominn. Er hann farinn af landi burt líka?

Nei, hann er hérlendis.

Hyggst hann ekki mæta til að mæla fyrir sínum frv.?

Ég vil vísa þessu til hæstv. ráðh. á eftir.

Ef hæstv. fjmrh. kemur ekki hér til að mæla fyrir þessu frv., sem er ágreiningsmál, óska ég eftir að umr. sé frestað.



Herra forseti. Ástæðan fyrir fjarveru hæstv. fjmrh. er sú, að hann var í nótt á samningafundum ásamt opinberum starfsmönnum og fyrir dyrum stendur undirritun þeirra samninga nú kl. 4. Af þeim ástæðum sá ráðh. sér ekki fært að koma hér til fundarins. Ef hv. stjórnarandstaða óskar eftir að málið verði ekki rætt nema að fjmrh. viðstöddum, þá tel ég sjálfsagt að verða við því fyrir mitt leyti. Hins vegar tel ég að það sé í rauninni óþarfi af hv. stjórnarandstöðu að gera slíka kröfu og teldi að það væri hægt að koma öllum athugasemdum á framfæri við hæstv. fjmrh. við 2. umr. málsins. En stjórnarandstaðan ræður því að sjálfsögðu sjálf hvernig hún býr um sig.



Vegna þeirra orðaskipta, sem hér hafa farið fram, er sjálfsagt að verða við mjög eindregnum óskum varðandi þetta. Ég tók þetta mál á dagskrá með framsögu hæstv. heilbr.- og trmrh. vegna þess að ég vissi um erfiðar aðstæður hjá hæstv. fjmrh. til að mæla fyrir þessu frv. nú og reiknaði með að hv. dm. mundu geta komið athugasemdum sínum fram, eins og hæstv. ráðh. tók fram, við 2. umr. þessa máls, sem oft hefur verið rætt hér og mikið er deilt um, eins og réttilega kom fram hjá hv. 5. landsk. þm. Ég vil nú fara þess á leit til þess að greiða hér fyrir fundum - vegna þess að ég hafði hugsað mér að við héldum fund þegar að loknum þessum fundi og tækjum þá fyrir það eina mál sem er hér til 3. umr., þ. e. verðjöfnunargjald af raforku, og síðan væri deildin laus í dag og við þyrftum trúlega ekki heldur að mæta hér á morgun - að reynt yrði að greiða þannig fyrir þingstörfum að við gætum komið þessu máli til nefndar. Ég vil þess vegna óska eftir því við hv. 5. landsk. þm., að hann falli frá ósk sinni, að því tilskildu að fjmrh. verði að sjálfsögðu viðstaddur 2. umr. málsins og svari öllum þeim athugasemdum sem þar kunna fram að koma.



Herra forseti. Ég skal játa það, að ég á mjög erfitt með að neita hæstv. forseta um þá ósk sem hann hefur hér fram borið, því að hann hefur stjórnað fundum af einstakri prýði og ljúfmennsku. Verð ég þess vegna við ósk hans. Ég lýsi því hins vegar yfir, að vinnubrögð í þinginu eru með algjörri óhæfu. Ráðh. eru út og suður, sinna ekki sínum skyldustörfum, mæta ekki á fundum og formenn nefnda halda ekki fundi sem þeim ber að halda í nefndum. Og ráðh. mæta ekki til að mæla fyrir sínum málum. Það er algjört upplausnarástand í störfum þingsins og raunar í stjórn þjóðmála yfirleitt, eins og við var að búast, eins og til var stofnað frá upphafi, þar sem allt var byggt á undirferlum og svikum. Þetta er nú allt saman að koma í ljós og mun koma betur í ljós á næstu vikum og mánuðum. En störf þingsins eru með algjörri óhæfu, þ. á m. það, að nú skuli tvö stjórnarfrumvörp vera flutt og mælt fyrir af tveimur ráðh. sem ekki eiga að mæla fyrir þeim. En ég verð við þessari ósk.



Ég vil þakka hv. 5. landsk. þm. sérstaklega fyrir þetta og ég vona að það skapist þá ekki miklar umr. út af þessu máli. En hv. 11. þm. Reykv. hefur kvatt sér hljóðs.



Herra forseti. Ég skal ekki stuðla að miklum umr. um þetta mál. Ég vildi aðeins láta það koma fram hér í þingsölum, að fjarvera hæstv. fjmrh. stafar af því, að hann - 



Herra forseti. Ég vil ítreka þau sjónarmið sem komu hér fram hjá hv. þm. Eyjólfi Konráð Jónssyni um það, að vinnubrögð hér í þinginu eru fyrir neðan allar hellur. Ég hefði haft fulla ástæðu til að bera fram sömu ósk og hann bar fram varðandi það, að sá ráðh., sem hefur með þetta mál að gera, verði viðstaddur þær umr. sem um það fara fram. En úr því að hv. þm. Eyjólfur Konráð hefur fallið frá þeirri kröfu sinni mun ég ekki gera það að máli né setja þá kröfu fram. En það er ekki einungis að því er þetta varðar, utanfarir ráðh. og að ráðh. gefi sér ekki tíma til að vera viðstaddir umr. um þau mál sem varða þeirra málaflokka, hvað þá að mæla fyrir þeim, eins og nú er gert, heldur hefur það sannast mjög áþreifanlega síðan þessi ríkisstj. tók til starfa, að það háttalag t. d. að kjósa ráðh. í nefndir hefur leitt til þeirrar niðurstöðu sem við var að búast, nefnilega að ráðh. sinna ekki nefndarstörfum sínum. Ég man t. d. eftir því, að í fjh.- og viðskn. þessarar hv. deildar voru á s. l. þingi haldnir um 60 fundir og sá ráðh., sem sæti átti í þeirri nefnd, mætti, ef ég man rétt eftir talningu, á fjórum eða fimm fundum af þessum 60. Ég gagnrýndi það mjög þegar þetta háttalag var upp tekið og taldi ekki eðlileg vinnubrögð að ráðh. létu kjósa sig í nefndir, þeir mundu ekki geta sinnt verkefnum sínum í nefndarstörfum og mundu ekki sinna þeim. Þá voru gefnar hátíðlegar yfirlýsingar um það, að auðvitað mundu þessir ráðh. gera það og mæta á fundum. En ég tel rétt, úr því að verið er að tala hér um vinnubrögð í þinginu og þann seinagang sem kemur fram af hálfu ráðh. gagnvart þinginu, að þetta komi líka fram, sem ég gerði hér sérstaklega að umræðuefni á sínum tíma, að þessir ráðherrar mæta ekki á nefndarfundum. Hæstv. forsrh. sem hefur verið kjörinn til að mæta í þessari nefnd, fjh.- og viðskn. þessarar deildar, hefur mætt þar á innan við 10% funda.



Ég vil taka það fram út af þessum orðum og þeim umr. sem hér hafa farið fram, að ég hef ávallt leitast við að verða við óskum þm. um það, að þeir ráðh., sem fara með hin einstöku mál, séu viðstaddir umr. hér þegar þess hefur verið óskað. Ég held að óhætt sé að segja að menn hafi ævinlega orðið við því og ráðherrar hafi mætt hér til andsvara. Og ég mun áfram halda þeirri reglu. Þrátt fyrir það að svo hafi staðið á í dag, að ég hafi talið óhjákvæmilegt að koma þessum tveimur málum nú til nefndar, mun ég áfram halda þeirri reglu að sleppa hæstv. ráðherrum í engu við að svara hv. þdm. þegar þeir óska eftir því.



Herra forseti. Það er að vísu rétt hjá hv. þm. Kjartani Jóhannssyni, að fjh.- og viðskn. Ed. mun vera með þeim nefndum þessa þings fyrir utan fjvn. sem flesta fundi hefur haldið. Þó er það þannig, að margir þessara funda eru stuttir og nánast afgreiðslufundir til þess eins að ákveða til hvaða aðila þau frv. og till., sem til nefndarinnar koma, eru send. Sá talnareikningur, sem hann var með hér áðan, gefur því ekki alveg rétta mynd af þátttöku manna í störfum nefndarinnar. Ég fullyrði að þátttaka hæstv. forsrh. í störfum þessarar nefndar er efnislega miklu meiri en þær tölur bera með sér sem hv. þm. Kjartan Jóhannsson fór hér með. Hins vegar hef ég leitast við sem formaður nefndarinnar að taka tillit til óska einstakra nm. um fundarhöld. Það hefur m. a. komið fram á þessu þingi sem og á fyrra þingi, að hv. þm. Kjartan Jóhannsson er svo upptekinn við önnur störf utan Alþingis að það hefur orðið að haga fundartíma nefndarinnar sérstaklega með tilliti til þess, að hann geti þar mætt. Ef nefndin héldi fundi á tímum sem hentuðu öðrum nm. betur, en henta honum ekki vegna starfa hans við Háskóla Íslands, þá gæti hann ekki mætt á fundum. Ég tel alveg sjálfsagt að taka áfram tillit til þess, að Kjartan Jóhannsson geti haldið áfram að starfa utan þings, sinna störfum þar, kenna við Háskóla Íslands, og hafa fundartímum nefndarinnar í samræmi við það. En ég er nokkurn veginn viss um það, að ef nefndarfundir yrðu haldnir á þeim tíma sem gæti hentað öðrum nm., en hentar ekki kennslutímum hv. þm. við Háskóla Íslands, þá yrðu fjarvistir hans af nefndarfundum líka nokkuð miklar.



Herra forseti. Menn hafa hér fengið sýnishorn af málflutningi hv. 11. þm. Reykv. Honum er einkar lagið að halda sig ekki við málefnin, heldur tala með skætingi út og suður og stundum af hreinni vanþekkingu. En að því er varðar það málefni sem hann gerir sérstaklega að umræðuefni, þá lýsi ég því hér með yfir, að ef hann óskar eftir að halda fundi á einhverjum öðrum tímum, þá skal ekki standa á mér. Hv. formaður nefndarinnar spurði mig að því bæði í upphafi þessa þings og í upphafi síðasta þings, hvort það væru einhverjir tímar vikunnar sem ekki hentuðu mér, og það hefur aldrei verið neitt ósamkomulag um þetta. Ég get ósköp vel gert kröfu um að fundir í nefndinni séu haldnir á sama tíma og fundir í ríkisstj., en ég hef aldrei gert kröfu um það. Það skal ekki standa á mér að hv. formaður geti fengið að breyta sínum fundartíma út og suður. Ég skil ekki að tveir klukkutímar á viku ráði neinum úrslitum. Auk þess er rangt að hæstv. forsrh. hafi tekið efnislega sérstaklega mikinn þátt í störfum nefndarinnar, nema það hafi gerst við búktal í gegnum formann nefndarinnar.



Herra forseti. Eins og fram kom áðan vorum við í stjórnarandstöðunni, báðir flokkar, reiðubúnir að greiða fyrir því að mál þetta næði að ganga til 2. umr. og til nefndar samkvæmt ósk hæstv. forseta, þó að ráðh. hafi ekki gegnt þeirri skyldu sinni að mæla fyrir því, eða þá að málinu væri frestað þangað til hann gæti mætt, ef hann væri alveg upptekinn. Ef eftir þau vinnubrögð og þá ósvífni, sem hér hefur fram komið af hálfu formanns þingflokks Alþb. sérstaklega, mun ég ekki - og vonandi enginn í stjórnarandstöðunni greiða fyrir því, að málið fari til nefndar í dag.



Fleiri hafa ekki kvatt sér hljóðs og verður freistað að ganga til atkvgr. um dagskrármálið. Ég óskaði eftir því við hv. þdm. áðan, að þetta mál mætti ganga til nefndar, og ber litla ábyrgð á þeim umr. sem hér hafa farið fram. Ég mun freista þess að láta fara fram atkvgr. um dagskrármálið, tímabundið vörugjald, þ. e. að málið megi fara til 2. umr. og til hv. fjh.- og viðskn. Þetta stafar einfaldlega af því, að ég hafði ekki hugsað mér að fresta fundi vegna þess að ég ætlaði að taka á dagskrá þegar á eftir 6. dagskrármálið, þ. e. 3. umr. um það ágreiningslausa mál, verðjöfnunargjald af raforku, en að deildin væri síðan laus.